作者:劉克莊
標題:沁園春
內容:載籍以來，於宇宙間，有功者誰。自唐堯諮禹，水行由地，宗周微管，夏變為夷。謝傅棋邊，萊公骰畔，淝水澶淵送捷旗。天不偶，生堂堂國老，真太平基。雅懷厭倦臺司。新天子殷勤留帝師。向朝堂袞繡，萬羊非泰，湖山絛褐，兩鶴相隨。壽過磻溪，德如淇澳，進了丹書作抑詩。蒯緱客，願年年歲歲，來獻新詞。